Mladá Matica, ako špecifický záujmový odbor Matice slovenskej, vo volebnom období 2013 - 2017 prostredníctvom svojich odborov Mladej Matice, pokračovala vo všetkých krajoch Slovenskej republiky v úspešnom rozvíjaní národných aktivít pre slovenskú mládež, ale aj širšiu verejnosť. V súčasnosti možno konštatovať, že Mladá Matica je jedinou fungujúcou národnou a mládežníckou organizáciou, ktorá vyvíja vlasteneckú činnosť s početnejšou členskou základňou so zastúpením svojich OMM po celom Slovensku. Základných cieľom Mladej Matice a jej odborov bolo pokračovať v realizácii strategických zámerov načrtnutých Výborom a Predsedníctvom Mladej Matice. Modernými metódami zodpovedajúcimi 21. storočiu osloviť súčasnú generáciu slovenskej mládeže, v rámci svojich možností prispieť k obnove kolektívnej historickej pamäte slovenského národa a pozdvihovať v dobe silnejúcej globalizácie i materializmu hrdosť na dejinné i kultúrne dedičstvo Slovákov. V tomto zmysle neprestajne národne pripravovať novú matičnú generáciu, odovzdávať jej skúsenosti a udržať generačnú kontinuitu najstaršej národnej a kultúrnej ustanovizne Slovákov - Matice slovenskej.Medzi najaktívnejšie odbory Mladej Matice, ktoré zrealizovali rad úspešných a samostatných akcií v rokoch 2013 až 2016 sú predovšetkým: Vranov nad Topľou, Hencovce, Kamenná Poruba, Veľké Hoste, Sečovce, Spišská Nová Ves, Liptovský Mikuláš, Podtureň, Rožňava, Dlhé Klčovo, Zvolenská Slatina, Zvolen, Porúbka pri Humennom, Bratislava (Staré Mesto), Košice I., Prievidza a Bartošovce. V decembri 2016 sa v Prešove konalo Valné zhromaždenie Mladej Matice, ktoré si za svojho nového predsedu zvolilo Bc. Mareka Nemca z Liptovského Mikuláša. Ten na tomto poste nahradil dlhoročného predsedu Mladej Matice a v súčasnosti podpredsedu MS JUDr. Mariána Gešpera.

V roku 2014 až 2015 Mladá Matica tematicky venovala veľký priestor podujatiam venovaným 70. výročiu ukončenia 2. svetovej vojny a účasti slovenských osobností v tomto najväčšom vojnovom svetovom konflikte, čím si pripomenula pamiatku národovcov, ktorých životy boli počas vojny zmarené. Na to nadväzovala divadelná činnosť, keď umelecký kolektív Mladej Matice zostavený predovšetkým z členov výboru MM naštudoval a predstavil mnohé dynamické scénky venované Jankovi Jesenskému, Štefanovi Markovi Daxnerovi, jeho vnukovi Cyrilovi Daxnerovi, ale aj všeobecne rodu Daxnerovcov, česko-slovenským légiám a na to nadväzujúcemu Karpatskému frontu 1914 až 1915 na Slovensku, osobnosti slovenského leteckého dôstojníka Ľudovíta Kukorelliho, ale aj Tokajíckej tragédii z novembra 1944. Ich cieľom bolo, aby sa jednak členovia MM oboznámili takouto formou s dôležitými míľnikmi slovenského národa i prispeli k obnove kolektívnej historickej pamäti slovenskej mládeže i národa. V tejto súvislosti treba osobitne vyzdvihnúť aj samostatnú divadelnú činnosť členov OMM z oblasti Liptova na profesionálnej úrovni, ktorí naštudovali pomerne zložité dramatické i komediálne témy z národných dejín.

Medzi najdôležitejšie podujatia národného charakteru uskutočnené v roku 2013 až 2017 záujmovým odborom Mladá Matica s celoslovenským prvkom patrili: *„*[Hrdinovia Malej vojny z marca 1939!](http://www.mladamatica.sk/hrdinovia-malej-vojny-z-marca-1939/)“, [Mladá Matica na](http://www.mladamatica.sk/mlada-matica-liptov-kubo-po-nasom/) Liptove, Mladá Matica v stredoslovenskej oblasti, [Cyrilo-metodský dvojkríž](http://www.mladamatica.sk/cyrilometodsky-dvojkriz-symbol-nasej-statnosti/) v Železníku, [Dr. Cyril](http://www.mladamatica.sk/dr-cyril-daxner-a-rod-daxnerovcov/) Daxner - hrdina a národovec, Odhalenie bronzovej busty Cyrilovi Daxnerovi, Národné zrazy Mladej matice 2013 až 2017. **Medzi** ďalšie podujatia Mladej Matice patrili: 100. výročie karpatského frontu na Slovensku a formovanie česko - slovenských légii v rámci prvého zahraničného odboja (2015), Pocta Jozefovi Serafínovi (2015), Matúš Dula – štátnik a národovec (2016), 185. výročie Východoslovenského roľníckeho povstania 1831 (2016). Jednotlivé odbory MM zorganizovali v rámci svojho pôsobenia rôznorodé menšie akcie venované športu, miestnej histórii, turistike, ochrane životného prostredia, ale vždy so zameraním na národnú ideu a podchytenie slovenskej mládeže. Folklóru sa napríklad venuje na Hornom Šariši OMM Bartošovce, OMM Bardejov a OMM Mokroluh, kde je početná základňa mladých nadšencov pre ľudové tradície.